Document ID: 32013R0768

KOMMISSIONENS GENNEMFØRELSESFORORDNING (EU) Nr. 768/2013
af 8. august 2013
om ændring af forordning (EF) nr. 917/2004 om gennemførelsesbestemmelser til Rådets forordning (EF) nr. 797/2004 om foranstaltninger til forbedring af betingelserne for produktion og afsætning af biavlsprodukter
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 110 sammenholdt med artikel 4, og
ud fra følgende betragtninger:
(1)
Kommissionens forordning (EF) nr. 917/2004 (2) fastsætter bestemmelser om gennemførelse af de nationale biavlsprogrammer, som er omhandlet i artikel 105 i forordning (EF) nr. 1234/2007. I henhold til artikel 2, stk. 2 og 3, i forordning (EF) nr. 917/2004 skal de foranstaltninger til biavlsprogrammerne, der er fastsat for hvert år i den treårige periode, være gennemført fuldt ud inden den 31. august i det regnskabsår, de vedrører, og betalinger skal være foretaget i løbet af regnskabsåret, som løber hvert år fra den 16. oktober samme år til den 15. oktober det efterfølgende år. Som følge heraf kan medlemsstaterne ikke gennemføre foranstaltninger vedrørende biavl i perioden mellem den 1. september i året for biavlsprogrammet og den 15. oktober samme år.
(2)
Det er nødvendigt at ændre de pågældende datoer, således at foranstaltninger kan gennemføres året rundt med henblik på at sikre en glidende overgang mellem gennemførelsen og finansieringen af foranstaltningerne vedrørende biavl.
(3)
Unionens finansielle bidrag til nationale biavlsprogrammer er baseret på en optælling af bibestanden/antallet af bistader i hver af medlemsstaterne, jf. bilag I til forordning (EF) nr. 917/2004.
(4)
I henhold til artikel 109 i forordning (EF) nr. 1234/2007 forelagde medlemsstaterne deres nationale biavlsprogrammer og ajourførte antallet af bistader, jf. artikel 1, litra a), i forordning (EF) nr. 917/2004. Det ajourførte antal af bistader bør angives i bilag I til forordning (EF) nr. 917/2004.
(5)
Forordning (EF) nr. 917/2004 bør derfor ændres i overensstemmelse hermed.
(6)
Ændringerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
I forordning (EF) nr. 917/2004 foretages følgende ændringer:
1)
Artikel 2, stk. 2 og 3, affattes således:
»2. Hvert år af biavlsprogrammet (»biavlsår«) løber i 12 på hinanden følgende måneder fra den 1. september til den 31. august.
3. Foranstaltningerne i biavlsprogrammet, der er fastsat for hvert biavlsår, skal være gennemført fuldt ud inden for det pågældende biavlsår.
Betalinger forbundet med foranstaltninger, der gennemføres hvert biavlsår, foretages inden for tolvmånedsperioden, som starter den 16. oktober det pågældende biavlsår og udløber senest den 15. oktober det følgende år.«
2)
Bilag I erstattes af teksten i bilaget til nærværende forordning.
Artikel 2
Denne forordning træder i kraft på dagen efter offentliggørelsen i Den Europæiske Unions Tidende.
Den anvendes fra og med biavlsåret 2014, som starter den 1. september 2013.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. august 2013.

Labels: 4
15
6